‘पोल पोजिसन’ मा मछिन्द्र क्लब
फरवार्डद्वय दीपक राई र एडेलाजा सोमिडे पछिल्लो सिजन (२०७६ साल) सहिद स्मारक ‘ए’ डिभिजन लिग च्याम्पियन भएपछि मछिन्द्र क्लब छाड्दै मनाङ मर्स्याङदी फर्किएका थिए । यी दुवै पूर्व क्लबविरुद्ध शनिबार दशरथ रंगशालामा पहिलो रोजाइमै उत्रिए । निलम्बनमा परेका फरवार्ड ओलावाले आफिजको अनुपस्थितिमा दीपक, सोमिडे, अञ्जन विष्ट र विमल रानाले निर्णायक भूमिका निर्वाह गर्न सकेनन् । खेलको कथा बुन्ने काम गरे सुनील बलले ।
काठमाडौँ — फरवार्डद्वय दीपक राई र एडेलाजा सोमिडे पछिल्लो सिजन (२०७६ साल) सहिद स्मारक ‘ए’ डिभिजन लिग च्याम्पियन भएपछि मछिन्द्र क्लब छाड्दै मनाङ मर्स्याङदी फर्किएका थिए । यी दुवै पूर्व क्लबविरुद्ध शनिबार दशरथ रंगशालामा पहिलो रोजाइमै उत्रिए । निलम्बनमा परेका फरवार्ड ओलावाले आफिजको अनुपस्थितिमा दीपक, सोमिडे, अञ्जन विष्ट र विमल रानाले निर्णायक भूमिका निर्वाह गर्न सकेनन् । खेलको कथा बुन्ने काम गरे सुनील बलले ।च्यासलबाट यसै सिजन मछिन्द्र पुगेका सुनीलले पाँच मिनेटको इन्ज्युरी समयको दोस्रो मिनेटमै प्राप्त फ्रि–किकलाई सुन्दर गोलमा परिणत गरेपछि मनाङले यो सिजनमा पहिलो हार बेहोर्‍यो । सोमिडेले हातले बल छोएपछि रेफ्री प्रज्वल क्षत्रीले मछिन्द्रलाई फ्रि–किकको अवसर दिएका थिए । करिब २८ यार्डबाट सुनीलले फ्रि–किकमा प्रहार गरेको बल मानवीय पर्खालमाथिबाट सिधै जालीको सम्पर्कमा पुगेको थियो । त्यसमा गोलकिपर विशाल सुनार प्रतिक्रियाविहीन देखिए ।‘अन्तिममा गोल भयो, जित्नैपर्ने खेल जित्यौं,’ साबिक विजेता मछिन्द्रका प्रशिक्षक प्रवेश कटुवालले जितपछि भने, ‘आजसम्म शीर्षस्थानमा रहेको टिमविरुद्ध ३ अंक ल्यायौं । खुसी छौं ।’ छैटौं चरणमा आएर बेहोरेको पहिलो हारसँगै मनाङ दोस्रो स्थानमा झर्‍यो । मनाङलाई उछिन्दै मछिन्द्र ‘पोल पोजिसन’ मा पुग्यो । अपराजित रहेको मछिन्द्रले ४ जित र २ बराबरीसँगै १४ अंक बनाएको छ । १ अंकले पछाडि छ मनाङ । मछिन्द्रसँगै आर्मी र संकटा पनि अपराजित छन् । एक–एक खेल कम खेलेका यी दुईले समान ९ अंक जोडेका छन् ।अखिल नेपाल फुटबल संघ (एन्फा) ले सातौं चरणको शीर्षस्थानमा रहने टिम देशको प्रतिनिधित्व गर्दै एएफसी कप २०२२ छनोट खेल्ने जनाएको थियो । त्यसैले मनाङविरुद्ध मछिन्द्रको प्रतिस्पर्धालाई उपाधि होडमात्रै नभएर अन्तर्राष्ट्रिय प्रतियोगितामा अवसरका लागि पनि महत्त्वका साथ हेरिएको थियो । मनाङविरुद्धको जितले मछिन्द्र दुवै अवसरमा एक कदम अगाडि बढेको छ । ३ अंक जोड्न सकेको भए मनाङ एएफसी कप छनोटमा स्थान सुरक्षित गर्दै उपाधि होडमा पनि बलियो हुने थियो । तर, मछिन्द्रको जितले समीकरण रोमाञ्चक बनाइदिएको छ ।अब सातौं चरणको नतिजाले मात्रै एएफसी कपमा प्रतिनिधित्व गर्ने टिमको टुंगो लाग्नेछ, जसमा गणितीय रूपमा विभागीय टिम आर्मीको सम्भावना पनि कायमै छ । मछिन्द्रले पुलिस र मनाङले ब्रिगेड ब्वाइजविरुद्ध प्रतिस्पर्धा गर्नेछ भने आर्मीले थ्रीस्टार र एपीएफविरुद्ध खेल्नेछ । एएफसी कपको छनोटबारे प्रशिक्षक कटुवालले भने, ‘अर्को एक खेल अझै बाँकी छ ।’ उनको टिमले पहिलोपल्ट ‘ए’ डिभिजन लिगको उपाधि जित्दा दुई वर्षअघि मनाङविरुद्ध २–२ खेल्दै अंक बाँडेको थियो ।मनाङका मुख्य प्रशिक्षक राजेन्द्र तामाङले पनि एएफसी कपको आस मारेका छैनन्, ‘आफ्नो हातबाट फुत्कियो । तर, अझै एउटा अवसर छ । गणितीय हिसाबमा जानुपर्छ । सम्भावना छ । खेलाडीलाई उत्साहित पार्नुपर्छ ।’ उनले थपे, ‘समग्रमा राम्रो भयो । ‘सेट पिस’ मा अलि राम्रो गर्न सकेनौं । दोस्रो हाफमा पेस (गति) पनि कम भयो ।’ ठूलो खेल, ठूलो प्रतिद्वन्द्वीविरुद्ध प्रतिस्पर्धाको दबाबबारे उनी बोले, ‘जसरी पनि अंक लिनु थियो । हामी ३ अंकका लागि दौडियौं । जित्यो भने फाइदा हुन्छ, माथि (शीर्ष) आउँछ । तर, बराबरीमा पनि फाइदा हुनेमा धेरै सोचेनौं ।’रोमाञ्चक खेलएन्फाले उपलब्ध गराएको तथ्यांकअनुसार यो सिजनकै सर्वाधिक १० हजार दर्शक उपस्थित खेलमा पहिलो हाफमा मनाङ आक्रामक देखियो । तेस्रो मिनेटमै सोमिडेको ‘ओभरहेड किक’ मा बल पोस्ट नजिकबाट बाहिरियो । कप्तान अञ्जनले १६ औं मिनेटमा ‘फस्ट बार’ च्याप्दै प्रहार गरेको बल पनि बाहिर गयो । अञ्जनको क्रसमा सोमिडेले पेनाल्टी क्षेत्रमा बल नियन्त्रण गरेर पनि प्रहार गर्न नसक्दा मनाङले १८ औं मिनेटमा अग्रता लिने अवसर गुमाएको थियो ।पूर्ण फिट नरहेका डिफेन्डर रन्जित धिमालको स्थानमा फरवार्ड मनीष डाँगी मैदानमा प्रवेश गरेपछि भने मछिन्द्रले गति लियो । मनीषको आगमनपछि लेफ्ट–ब्याक कप्तान सुजल श्रेष्ठले सम्हालेका थिए । पहिलो रोजाइमा उत्रिएका विमल घर्तीमगरले २३ औं मिनेटमा अगाडि एक्लै रहँदा पाएको बल अघि बढाउन ढिलाइ गरेपछि मौका गुमेको थियो । सुनीलले दिएको बल नुर्लान नोभरुजोभले नियन्त्रण गर्ने क्रममा प्रवेश कुँवरलाई पन्छाउँदै प्रहार गरेको बल पोस्ट नजिकबाट बाहिरिँदा मछिन्द्रले गोलको राम्रो अवसर खेर फाल्यो ।मनाङ दोस्रो हाफमा पनि अग्रता नजिक पुगेको थियो । पुजन उपरकोटीको कर्नरमा ४८ औं मिनेटमा दिनेश राजवंशीको हेडरमा बल पोस्टनजिक रहेका डिफेन्डर देवेन्द्र तामाङको ढाडमा लागेर फर्केको थियो । मछिन्द्रका विशाल राईले ५७ औं मिनेटमा सुनीलको पासमा गरेको हेडर पनि सटिक भएन । मनीषले ६४ औं मिनेटमा पेनाल्टी क्षेत्रबाहिरबाट सशक्त रूपमा प्रहार गरेको बल गोलकिपर सुनारले रोकिदिए । त्यसपछि सुनीलले यो लिगमा गरेको व्यक्तिगत चौथो गोलले खेलको कथा नै फेरिदियो । यसक्रममा गोलकिपर विशाल श्रेष्ठले ५ खेलयता ‘क्लिन–सिट’ राखेका छन् ।संकटमा च्यासल युवारेलिगेसन क्षेत्रमा रहेको च्यासल युवा क्लबले शनिबार पहिलो खेलमा हिमालयन शेर्पासँग ३–१ को हार बेहोर्‍यो । चौथो हारसँगै च्यासल संकटमा फस्दै गएको छ । हिमालयनको दोस्रो जितमा युनयोली मुताम्बाले २५ र ५७ औं तथा सुरेश कुमाल ८० औं मिनेटमा गोल गरे । च्यासलका लागि सब्स्टिच्युट रुमेश बर्तौला ७६ औं मिनेटमा एक गोल गरे ।